Nog 2 vas ná moord op 8-jarige in VS | Netwerk24
Deur Kaydene Davids 25 Junie 2021 10:55
Bokamoso Shabe se lyk, toegedraai in 'n duvet, is Donderdag omstreeks 14:30 in Riebeeckstad naby Welkom gevind. Sy was steeds in haar skooluniform geklee.
Volgens brig. Motantsi Makhele, provinsiale polisiewoordvoerder, is 'n 34-jarige vrou, wat Woensdag vir ondervraging ingebring is, en nog 'n 44-jarige vrou Donderdagaand in hegtenis geneem.
Dít volg nadat 'n 46-jarige man, wat in verband met die meisie se verdwyning ondervra is, Donderdag die polisie na die veld geneem het waar haar lyk ontdek is.
Die drie verdagtes sal na verwagting Maandag op 'n aanklag van moord in die landdroshof in Welkom verskyn.
Bokamoso is Maandag die laaste keer omstreeks 13:30 by die Mmantshebo Primary School in Jerusalem Park gesien.
'n Man wat homself Aubrey noem, het haar ouma Maandag sowat twee uur later gebel en 'n losprys van R50 000 geëis. Hy het gedreig om Bokamoso te vermoor as die geld nie aan hom betaal word nie.
Die volgende dag het 'n vrou wat haarself as Nthabeleng voorgestel het, Bokamoso se ouma omstreeks 08:45 van dieselfde telefoonnommer af gebel en ook die geld geëis.